**Dôvodová správa**

**B. Osobitná časť**

**K čl. I**

K bodu 1

Aktualizuje sa znenie poznámky pod čiarou z dôvodu nahradenia zákona č. 652/2004 Z. z. o orgánoch štátnej správy v colníctve zákonom č. 35/2019 Z. z. o finančnej správe.

K bodu 2

Navrhovaná úprava reaguje na zmenu v bode 12.

K bodom 3, 5, 7 a 9

Aktualizujú sa znenia poznámok pod čiarou z dôvodu, že nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva bolo nahradené nariadením Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (prepracované znenie) v platnom znení.

K bodu 4

Po spustení prevádzky osobitného elektronického systému na účely prijímania a spracúvania žiadostí o prijatie opatrenia colnými orgánmi sa predmetné žiadosti budú podávať výhradne cez tento systém len v elektronickej podobe, ktorý bude súčasne zabezpečovať autorizáciu jednotlivých elektronických žiadostí a v dôsledku toho nebude potrebné podávať žiadosť v písomnej podobe.

K bodu 6

Ide o precizovanie znenia § 15 ods. 2 zákona v nadväznosti na čl. 17 ods. 3 prvý pododsek a čl. 26 ods. 3 nariadenia EP a Rady (EÚ) č. 608/2013, ako aj na § 15 ods. 1 a 3 zákona.

K bodom 8, 10, 11 a 15

Text predmetných ustanovení sa modifikuje tak, aby korešpondoval s tým ako aktuálne platné colné predpisy upravujú colné režimy a inštitút spätného vývozu vrátane súvisiacej procesnoprávnej úpravy.

K bodu 12

Navrhuje sa vypustenie ustanovenia § 35 ods. 1 písm. b) zákona z dôvodu, že doteraz nedošlo k jeho uplatneniu v praxi.

K bodu 13

Vzhľadom na fakt, že doteraz nebola ustanovená žiadna lehota na oznámenie výšky nákladov a v záujme zabezpečenia právnej istoty držiteľa rozhodnutia sa dopĺňa lehota na oznámenie výšky nákladov, ktoré je držiteľ rozhodnutia povinný uhradiť v súvislosti s presadzovaním jeho práva duševného vlastníctva colnými orgánmi. V rozhodnutí o určení výšky nákladov sa môžu oznámiť držiteľovi rozhodnutia súhrnné náklady vo vzťahu k viacerým prípadom zaistenia tovaru, pri ktorých nastali právne skutočnosti relevantné pre takéto oznámenie v priebehu jedného mesiaca, štvrťroka, polroka alebo roka. Na základe toho sa navrhuje primeraná dvojročná lehota, v rámci ktorej je a priori skonzumovaný príslušný časový úsek uvedený v predchádzajúcej vete (začína totiž plynúť od rovnakého momentu), a ktorej zostávajúca časť musí byť súčasne dostatočne dlhá na to, aby mohlo byť rozhodnutie o určení výšky nákladov nielen vydané, ale aj doručené a prípadne aj rozhodnuté o riadnom opravnom prostriedku.

K bodu 14

Aktualizuje sa znenie poznámky pod čiarou.

K bodu 16

Vzhľadom na fakt, že aplikácia ustanovení daňového poriadku upravujúcich daňové exekučné konanie na vymáhanie platieb vymeraných alebo uložených podľa colných predpisov sa ukázala ako efektívnejšia než uplatňovanie ustanovení o výkone rozhodnutia podľa Správneho poriadku, sa navrhuje, aby sa aj na vymáhanie peňažných povinností podľa tohto zákona používal daňový poriadok.

**K čl. II**

Navrhuje sa delená účinnosť zákona. Pre väčšinu novelizačných bodov sa navrhuje účinnosť od 1. 1. 2023. Jedinou výnimkou je bod 4, pri ktorom sa účinnosť navrhuje previazať s uplatňovaním súvisiacich ustanovení príslušného právne záväzného aktu EÚ.

Bratislava 28. júna 2022

**Eduard Heger v. r.**

predseda vlády Slovenskej republiky

**Igor Matovič v. r.**

podpredseda vlády a minister financií Slovenskej republiky